b"\n_START_ARTICLE_\nHermann Staudinger\n_START_SECTION_\nBiografia\n_START_PARAGRAPH_\nVa n\xc3\xa9ixer el 23 de mar\xc3\xa7 de 1881 a la ciutat de Worms, situada a l'estat alemany de Ren\xc3\xa0nia-Palatinat. Fill d'un professor de filosofia de Darmstadt va estudiar qu\xc3\xadmica a la Universitat de Halle, on es va doctorar el 1903. El 1907 fou nomenat professor de qu\xc3\xadmica a la Universitat d'Estrasburg, per passar posteriorment per l'Escola Superior T\xc3\xa8cnica de Karlsruhe el 1908, de Zuric el 1912, i de Friburg de Brisg\xc3\xb2via el 1926. _NEWLINE_El 1934 el fil\xc3\xb2sof Martin Heidegger, rector de la Universitat de Friburg, es va assabentar que Staudinger havia sol\xc2\xb7licitat la ciutadania su\xc3\xafssa durant la Primera Guerra Mundial per la qual cosa el va denunciar davant el Ministeri d'Educaci\xc3\xb3 local com un pacifista ocult. El ministeri li va sol\xc2\xb7licitar la ren\xc3\xbancia, cosa que Staudinger va acceptar i per la qual cosa el tema va ser oblidat davant l'esc\xc3\xa0ndol internacional que pogu\xc3\xa9s haver suscitat. _NEWLINE_Staudinger va morir el 8 de setembre de 1965 a la seva resid\xc3\xa8ncia de Friburg de Brisg\xc3\xb2via, situada a l'estat de Baden-W\xc3\xbcrttemberg.\n_START_SECTION_\nRecerca cient\xc3\xadfica\n_START_PARAGRAPH_\nStaudinger inici\xc3\xa0 la seva recerca cient\xc3\xadfica estudiant els pol\xc3\xadmers. Al maig de 1922 publica un article a la revista Helvetica Chimica Acta on encuny\xc3\xa0 el terme macromol\xc3\xa8cula i assent\xc3\xa0 les bases de la polimeritzaci\xc3\xb3. Finalment l'any 1926 va exposar la seva hip\xc3\xb2tesi sobre els pol\xc3\xadmers, enunciant que aquests s\xc3\xb3n una llarga cadena d'unitats petites unides per enlla\xc3\xa7os covalents. _NEWLINE_Des de 1935 va ampliar el seu estudi de les solucions de pol\xc3\xadmers als poli\xc3\xa8sters i les fibres artificials, cosa que li va permetre descobrir la relaci\xc3\xb3 que vincula la viscositat i el pes molecular. _NEWLINE_El 1953 fou guardonat amb el Premi Nobel de Qu\xc3\xadmica pels seus descobriments en el camp de la qu\xc3\xadmica macromolecular"